Diari Oficial de la Generalitat Valenciana


Sumari del DOGV 8514, del 26-03-2019 (2019/2849)

RESOLUCIÓ de 13 de març de 2019, de la Direcció de l'Institut Superior d'Ensenyances Artístiques de la Comunitat Valenciana, per la qual es dicten instruccions i es convoca la prova d'accés a les ensenyances artístiques superiors.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8514

Data del DOGV
:   26-03-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/2849


Data del document
:   13-03-2019

Organisme emissor
:   Institut Superior d'Ensenyances Artistiques de la Comunitat Valenciana

Tipus de document
:   Resolució

Anàlisi jurídica

 Descriptors 

:   * centre d'ensenyament

RESOLUCIÓ de 13 de març de 2019, de la Direcció de l'Institut Superior d'Ensenyances Artístiques de la Comunitat Valenciana, per la qual es dicten instruccions i es convoca la prova d'accés a les ensenyances artístiques superiors. [2019/2849]  
La Llei orgànica 2/2006, de 3 de maig, d'educació, estableix que l'accés a les ensenyances artístiques superiors requereix estar en possessió del títol de Batxiller o haver superat la prova d'accés a la universitat per a majors de 25 anys, així com la superació de les corresponents proves específiques a què es refereixen els articles 54, 55, 56 i 57.  
  
Així mateix, amb caràcter d'excepcionalitat i d'acord amb l'article 69, «Ensenyances postobligatòries», apartat 5, de l'esmentada Llei orgànica 2/2006, de 3 de maig, d'educació, les administracions educatives podran establir l'accés directe dels majors de 18 anys d'edat a les ensenyances artístiques superiors en general per mitjà de la superació d'una prova específica, regulada i organitzada per les administracions educatives, que acredite que la persona aspirant posseeix els coneixements, les habilitats i les aptituds necessàries per a cursar amb aprofitament les corresponents ensenyances, així com l'accés directe als estudis superiors de música o de dansa dels majors de 16 anys en les mateixes condicions.  
El Reial decret 1614/2009, de 26 d'octubre, modificat pel Reial decret 21/2015, de 23 de gener, pel qual s'estableix l'ordenació de les ensenyances artístiques superiors regulades per la Llei orgànica 2/2006, de 3 de maig, d'educació, determina en l'article 12 els requisits d'accés en idèntics termes als expressats en el primer paràgraf.  
  
Per altra banda, el Decret 48/2011, de 6 de maig, del Consell, pel qual s'estableix l'ordenació de les ensenyances artístiques superiors i es determina el marc normatiu per a la implantació dels plans d'estudis corresponents als títols oficials en les diferents ensenyances artístiques superiors en l'àmbit de la Comunitat Valenciana, en els articles 8, 9 i 10, es refereix igualment a l'accés a aquestes ensenyances i a les proves d'accés corresponents.  
En virtut de les competències que estableix l'article 50.3.h dels Estatuts de l'Institut Superior d'Ensenyances Artístiques de la Comunitat Valenciana, aprovats pel Decret 82/2009, de 12 de juny, del Consell, resolc:  
  
Primer  
L'admissió de l'alumnat per al curs 2019-2020 als estudis superiors d'ensenyances artístiques, en els centres de la Comunitat Valenciana, es realitzarà segons el que es disposa en l'annex I.  
  
Segon  
L'estructura i el contingut de la prova específica d'accés per a cada especialitat de les ensenyances artístiques superiors s'ajustarà al que es disposa en l'annex II.  
  
Tercer  
El desenvolupament de les proves es durà a terme d'acord amb el calendari que estableix l'annex III i en els centres que allí es determinen.  
  
Quart  
S'aproven els formularis, inclosos com a annexos IV, V i VI, per a la sol·licitud d'inscripció per a la realització de les proves d'accés i per a l'acreditació de superació de la prova específica d'accés.  
  
  
Cinqué  
Aquesta resolució entrarà en vigor l'endemà de la publicació en el Diari Oficial de la Generalitat Valenciana.  
  
Sisé  
Contra aquesta resolució, que esgota la via administrativa, la persona interessada podrà interposar un recurs contenciós administratiu davant del Jutjat Contenciós Administratiu de València, de conformitat amb el que disposa la Llei 29/1998, de 13 de juliol, reguladora de la jurisdicció contenciosa administrativa, en el termini de dos mesos a comptar des de l'endemà de la notificació, o potestativament i amb caràcter previ, un recurs administratiu de reposició en el termini d'un mes davant del mateix òrgan que el dicta, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
València, 13 de març de 2019.- El director de l'Institut Superiors d'Ensenyances Artístiques de la Comunitat Valenciana: Josep Manel Garcia Company.  
  
  
  
ANNEX I  
Procediment pel qual es regula l'organització de les proves d'accés als estudis superiors d'ensenyances artístiques  
  
I. Àmbit d'aplicació  
Aquesta resolució serà d'aplicació en els procediments d'accés i admissió a les ensenyances artístiques superiors d'Art Dramàtic, Arts Plàstiques (Ceràmica), Dansa, Disseny i Música.  
  
II. Requisits acadèmics per a l'accés  
1. Per a l'accés a les ensenyances oficials conduents a un títol superior en els diferents àmbits, es requerirà estar en possessió del títol de Batxiller o haver superat la prova d'accés a la universitat per a majors de 25 anys, així com la superació de la prova específica a què es refereixen els articles 54, 55, 56 i 57 de la Llei orgànica 2/2006, de 3 de maig, d'educació.  
2. Podran també accedir a les ensenyances artístiques superiors les persones majors de 18 anys d'edat, així com les majors de 16 anys per als estudis superiors de Música o de Dansa, que sense reunir els requisits assenyalats en l'apartat anterior superen la prova específica a què fa referència l'article 69, «Ensenyances post obligatòries», apartat 5, de la Llei orgànica 2/2006, de 3 de maig, d'Educació. A més a més, han de superar la prova específica de l'apartat anterior.  
3. Podran accedir directament als estudis superiors d'Arts Plàstiques i de Disseny, sense necessitat de realitzar la prova específica d'accés, els que estiguen en possessió de títol de Tècnic Superior d'Arts Plàstiques i Disseny.  
4. Les persones aspirants amb necessitats educatives específiques derivades de discapacitats físiques, psíquiques o sensorials o altres trastorns greus, amb reconeixement oficial, poden sol·licitar l'adaptació de les circumstàncies de les proves específiques d'accés, tot aportant juntament amb la sol·licitud d'inscripció a les proves específiques d'accés el certificat mèdic oficial i els informes documentals justificatius del grau de discapacitat o del trastorn greu reconegut. L'Institut Superior d'Ensenyances Artístiques de la Comunitat Valenciana, una vegada estudiades les sol·licituds, si és el cas, informarà els tribunals avaluadors de les mesures addicionals adoptades per a la realització de les proves específiques d'accés.  
  
III. Prova específica per a persones sense requisits acadèmics (art. 69.5 LOE)  
1. Aquesta prova es dirigeix a les persones a què fa referència l'article 69, apartat 5, de la citada Llei orgànica 2/2006, de 3 de maig, d'educació, que complisquen els anys fins al dia 31 de desembre de l'any natural en què se celebre la dita prova, que vulguen accedir a les ensenyances artístiques superiors i no es troben en possessió del títol de Batxiller ni hagen superat la prova d'accés a la universitat per a majors de 25 anys.  
2. La superació d'aquesta prova acreditarà que la persona aspirant posseeix els coneixements, habilitats i aptituds necessaris per a cursar amb aprofitament les corresponents ensenyances.  
3. La prova específica per a persones sense requisits acadèmics (art. 69.5 LOE) és comuna per a totes les ensenyances artístiques superiors i es desenvoluparà d'acord amb el calendari establit en l'annex III d'aquesta resolució.  
4. La prova es realitzarà en almenys un centre públic d'ensenyances artístiques superiors per província. En l'annex III es determinaran els centres de realització de les proves.  
5. Per a avaluar aquesta prova es constituirà un únic tribunal, nomenat per la direcció de l'ISEACV, del qual formarà part un nombre imparell de membres.  
6. El tribunal estarà constituït pels membres següents:  
a) El/la president/a  
b) El/la secretari/ària  
c) Tres vocals  
7. En funció del nombre de persones aspirants, la direcció de l'ISEACV podrà nomenar una comissió de suport per a la realització de la prova, les funcions de la qual seran atendre les aules, corregir exàmens i aquelles altres que, per a l'adequat desenvolupament del procés, assigne el tribunal.  
8. La prova constarà de les següents parts:  
a) Primera part: Història de l'Art. Exercici escrit a partir d'un text donat i imatges relacionades amb el contingut del text. A partir d'un text d'història de l'art (en valencià i en castellà) i dos imatges relacionades amb el text, l'alumnat haurà de contestar diverses preguntes de resposta tancada (tipus test) i preguntes de resposta oberta relatives al text.  
  
  
Currículum bàsic per als continguts d'aquesta prova:  
- Art de la prehistòria: art francocantàbric i art llevantí. Els inicis de l'arquitectura en el Neolític. Art de les civilitzacions antigues: Egipte (característiques i convencionalismes).  
- Art grec: període arcaic, classicisme i hel·lenisme.  
- Art romà. Aportacions de l'art romà a la tradició grega i etrusca.  
  
- Art de l'alta edat mitjana: bizantí, preromànic i hispanomusulmà.  
  
- Art romànic i art gòtic. Trecento italià.  
- Art del Renaixement: Quattrocento i Cinquecento.  
- El barroc: característiques de l'art en els segles XVII i XVIII.  
- Art del neoclassicisme. Característiques fonamentals.  
- Art del segle XIX: romanticisme, historicisme, realisme, impressionisme, postimpressionisme, nous materials i modernisme.  
- Art del segle XX: 1a i 2a avantguardes. Funcionalisme i racionalisme. Fauvisme, cubisme, expressionisme, futurisme, dadaisme, pintura metafísica, surrealisme i abstracció geomètrica. Tendències des de 1945.  
  
b) Segona part. A triar entre Llengua Valenciana o Llengua Castellana. Exercicis sobre aspectes lingüístics i comprensió lectora, a partir d'un text donat. A partir d'un text de temàtica artística, es plantejaran diverses preguntes sobre gramàtica, ortografia i lèxic.  
  
Currículum bàsic de Llengua Valenciana per als continguts d'aquesta prova:  
- Les categories gramaticals. Sons i grafies.  
- L'oració simple: subjecte i predicat. Lletres, dígrafs i lletres compostes.  
- Els pronoms personals forts. Vocals i consonants.  
- El substantiu. La síl·laba, tònica i àtona.  
- L'adjectiu. Separació de síl·labes.  
- El verb. Diftongs.  
- L'adverbi. L'accent gràfic.  
- L'oració composta. L'accent diacrític.  
- Els pronoms febles Aspectes formals. Aspectes funcionals. La dièresi. Camps semàntics i famílies lèxiques. Sinonímia, antonímia i hiponímia entre les paraules del vocabulari bàsic.  
  
Currículum bàsic de Llengua Castellana per als continguts d'aquesta prova:  
- Les idees dels textos. Destacar l'important. Idees principals.  
- El resum d'un text. Procediment per a fer un resum.  
- Els arguments que donen suport a les idees. Principals arguments (dades, cites, experiència personal, exemples).  
- Els connectors que enllacen idees. Els que indiquen ordre. Els que expressen idees contràries. Els que afigen idees noves. Els que proposen exemples. Els que indiquen una causa o una conseqüència.  
- Elaborar una opinió.  
- La forma de les paraules. Les categories gramaticals. Determinant, substantiu, pronom, adjectiu, verb, adverbi, preposició. Les parts de les paraules: arrel, desinència, prefix, sufix.  
- Els sentits de les paraules. Les paraules derivades (famílies de paraules). Sinònims, hipònims i hiperònims.  
- Escriure correctament. Principals problemes: Amb accents. Normes generals. Accentuació de como, que, por que. Amb vocabulari: majúscules, prefixos, formes verbals incorrectes, dequeísmo. Amb expressions «delante de mí»... Amb homofonies (vaya, ahí, haber, hecho, aparte...).  
- Sintaxi. L'oració simple. Localitzar subjecte i principals complements.  
- Les figures literàries. Comparació, metàfora, hipèrbole o exageració, interrogació retòrica.  
c) Tercera part. Llengua estrangera, a triar entre Anglés o Francés. Exercicis sobre aspectes lingüístics i comprensió lectora, a partir d'un text donat. A partir d'un text de temàtica artística, es plantejaran diverses preguntes sobre gramàtica, ortografia i lèxic.  
  
Currículum bàsic d'Anglés per als continguts d'aquesta prova:  
- Present simple, There is/There are, Countable/ Uncountable nouns, Present continuous. Vocabulary: World of work.  
- Express like and dislike: like, love, enjoy, hate. Present simple vs. Present continuous. Vocabulary: Names of arts in general.  
- Prepositions. Vocabulary: Word creation: suffixes.  
- Past simple (regular verbs, irregular verbs). Past continuous. Vocabulary: Books and literature.  
- Uses of «like». Vocabulary: Physical activities.  
- Present perfect. Vocabulary: Food.  
- Future tenses (present simple with future meaning, be going to+infinitive). Vocabulary: Transport.  
- Modal verbs. Vocabulary: Cities.  
- Comparisons. Vocabulary: Environmental issues.  
- Passive voice. Vocabulary: Music.  
  
Currículum bàsic de Francés per als continguts d'aquesta prova:  
- Le groupe du nom et les pronoms: Le nom et l'adjectif. Les articles. Les démonstratifs. Les possessifs. Les indéfinis. Les pronoms personnels. Les pronoms relatifs.  
- Le verbe: Les constructions verbales. Les auxiliaires et les semi-auxiliaires. La forme passive. La forme pronominale. L'indicatif. Le subjonctif. Le conditionnel. L'impératif. L'infinitif.  
- La phrase: L'identification et la description. La phrase interrogative. La phrase négative. La mise en relief.  
- Les mots-outils: Les prépositions. Les adverbes.  
- L'expression de la pensée: Les prépositions complétives. Le discours rapporté.  
- L'expression des circonstances: de la cause, de la conséquence, du but, du temps, de l'opposition, de l'hypothèse et de la condition, de la comparaison.  
  
9. La qualificació de cada una de les parts s'expressarà en escala numèrica de 0 a 10, i el resultat final de la prova serà la mitjana aritmètica. La superació de la prova exigirà que la mitjana haja de ser igual o superior a 5, la qual cosa suposarà la valoració d'apte/a. La superació d'aquesta prova tindrà validesa permanent als efectes d'accés a les ensenyances artístiques superiors en tot l'Estat.  
10. En el cas que les persones participants, una vegada efectuats pel tribunal els aclariments sol·licitats a la vista de la prova i la resta de mitjans que li hagen pogut servir com a elements de juí per a puntuar o valorar, estimen incorrecta la puntuació o valoració obtinguda, podran presentar reclamació per mitjà d'un escrit motivat, davant la presidència del tribunal, dins dels tres dies hàbils següents a aquell en què la qualificació va ser notificada públicament. Contra la resolució del president o presidenta del tribunal es podrà interposar un recurs d'alçada davant de la direcció de l'ISEACV en el termini d'un mes a comptar des de la resolució denegatòria.  
11. Es requereix la superació d'aquesta prova per a inscriure's en la prova específica d'accés.  
12. La inscripció per a aquesta prova es realitzarà en les dates assenyalades en el calendari i centres inclosos en l'annex III. Els impresos per a la inscripció es poden obtindre en la següent adreça d'internet:  
  
http://www.gva.es/va/inicio/procedimientos'id\_proc=2782  
  
IV. Inscripció i determinació de les places de la prova específica d'accés  
1. El termini d'inscripció per a la realització de la prova específica d'accés a les distintes ensenyances artístiques superiors en cadascun dels centres estarà determinat en el calendari que figura en l'annex III.  
2. La inscripció es realitzarà en el centre on es realitzarà la prova. En la sol·licitud d'inscripció, l'alumne/a triarà l'especialitat, o especialitats, que desitja cursar. Els impresos per a la inscripció es poden obtindre en la següent adreça d'internet: http://www.gva.es/va/inicio/procedimientos'id\_proc=15984  
3. L'ISEACV, a proposta dels centres, determinarà el nombre de places disponibles per a iniciar els estudis de les distintes ensenyances artístiques superiors. D'aquesta oferta es farà la reserva següent:  
a) El 20 % de les places disponibles, per a l'alumnat que tinga accés directe.  
b) El 2 % de les places disponibles totals d'accés de cada centre per a persones aspirants amb necessitats educatives específiques derivades de discapacitats físiques, psíquiques o sensorials o altres trastorns greus, amb reconeixement oficial, que hagen superat la prova específica d'accés.  
c) Les places restants s'oferiran per a l'alumnat que accedisca per mitjà de la realització de la prova d'accés.  
Les places que no s'adjudiquen en les opcions a) i b) s'acumularan a l'opció c).  
  
V. Prova específica d'accés  
1. La prova es realitzarà en els centres superiors d'ensenyances artístiques, en una convocatòria anual com a mínim. La superació de la prova específica d'accés tindrà validesa per al curs acadèmic corresponent.  
2. L'ISEACV autoritzarà anualment, a proposta dels centres, l'estructura i el contingut de la prova específica d'accés, la finalitat de la qual serà la valoració dels coneixements, les habilitats i les aptituds necessaris per a cursar amb aprofitament aquests estudis.  
3. El tribunal determinarà els continguts dels distints exercicis de la prova específica d'accés a què es refereix l'annex II.  
4. Així mateix, publicarà el calendari que contindrà les dates d'inscripció, realització de les proves d'accés i matriculació de l'alumnat en cadascun dels centres superiors d'ensenyances artístiques (segons l'annex III).  
  
VI. Qualificació  
1. La valoració de la prova d'accés s'expressarà en funció d'una escala numèrica de 0 a 10, amb expressió de tres decimals que permetrà l'ordenació de les sol·licituds d'admissió per a l'adjudicació de les places oferides.  
2. La superació de la prova d'accés exigeix obtindre una qualificació igual o superior a 5,000. En el cas que la prova d'accés se subdividisca en parts o en exercicis, aquestes seran avaluades individualment, i la qualificació final de la persona aspirant serà la resultant de la ponderació de les diferents proves realitzades, d'acord amb el que es dispose en els annexos corresponents.  
3. Les qualificacions es publicaran en els taulers d'anuncis dels centres, que serà un mitjà vàlid i suficient per a la notificació a les persones aspirants.  
  
VII. Adjudicació de places  
Per a l'adjudicació de places en els centres, les persones aspirants que hagen superat la prova específica d'accés seran ordenades segons les qualificacions finals obtingudes.  
Les adjudicacions seguiran el següent ordre de preferència:  
1r. Aspirants que hagen superat la prova d'accés en el centre on desitgen cursar les ensenyances.  
2n. Aspirants que hagen superat la prova d'accés en un centre distint.  
  
VIII. Tribunal  
1. Per a proposar i avaluar les distintes proves es constituirà un únic tribunal per centre, nomenat per la direcció de l'ISEACV, a proposta del director o directora del centre, del qual formaran part un nombre imparell de membres.  
2. El tribunal estarà constituït pels membres següents:  
a) El/la president/a  
b) Un mínim de quatre vocals, un dels quals actuarà com a secretari/ària.  
3. Quan el nombre de persones aspirants ho aconselle, es podrà nomenar un nombre més gran de vocals.  
4. La direcció del centre, en funció de les especialitats, dels itineraris i del nombre de persones aspirants, podrà nomenar comissions de suport per a la realització de les proves, les funcions de les quals seran les de l'atenció d'aules, correcció d'exàmens, així com aquelles altres que assigne el tribunal per a l'adequat desenvolupament del procés.  
  
IX. Reclamació de qualificacions  
Si, una vegada efectuats pel tribunal els aclariments sol·licitats a la vista de la prova i la resta de mitjans que li hagen pogut servir com a elements de juí per a puntuar o valorar, estimen incorrecta la puntuació o valoració obtinguda, podran presentar reclamació per mitjà d'un escrit motivat, davant de la presidència del tribunal, dins dels tres dies hàbils següents a aquell en què la qualificació va ser notificada públicament.  
Contra la resolució de la presidència del tribunal es podrà interposar un recurs d'alçada davant de la direcció de l'ISEACV en el termini d'un mes a comptar de la resolució denegatòria.  
  
X. Formalització de matrícules  
Les persones aspirants que, superada la prova, obtinguen plaça formalitzaran la matrícula, per ordre de qualificació, en els corresponents centres, prèvia presentació de la documentació acreditativa de reunir els requisits acadèmics exigits per a l'accés a la titulació, en el termini que cada centre determine. Una vegada finalitzat aquest termini sense que la persona aspirant s'haja matriculat perdrà tot dret a la plaça, ja que aquesta serà oferida a les persones aspirants en llista d'espera i per rigorós ordre dins de la llista.  
Les persones aspirants en llista d'espera hauran de romandre atentes a la crida i vacants que fixarà cadascun dels centres en funció del seu termini de matrícula. És important tindre en compte que els terminis són diferents en cadascun dels centres i per tant no hi ha un termini únic de matrícula ni de crida a les llistes d'espera per a cobrir vacants. Els centres publicaran el calendari de crides, o si escau la realització d'aquestes, a través de les pàgines web dels respectius centres. Aquest mitjà serà vàlid i suficient per a la notificació a les persones aspirants en llista d'espera.  
Les taxes que abonen els alumnes que concórreguen a les proves d'accés seran les establides en el text refós de la Llei de taxes de la Generalitat, aprovat per Decret legislatiu 1/2005, de 25 de febrer, del Consell, modificat per Llei 20/2017, de 28 de desembre, de la Generalitat, de taxes. Aquestes taxes seran de 21,95 euros per a la prova específica per a persones sense requisits acadèmics (art.69.5 LOE), de 52,52 euros per a la prova específica d'accés als títols superiors i de 72,82 euros per a la prova específica d'accés als màsters d'ensenyaments artístics, segons es preveu respectivament en els conceptes 1 i 2 de l'epígraf II, «Avaluació i proves», del quadre de tarifes de l'article 139 nonies del text refós de la Llei de taxes de la Generalitat.  
  
  
XI. Acollida i orientació de nou ingrés  
Els centres disposaran de sistemes d'informació i procediments d'acollida i orientació dels estudiants de nou ingrés per a facilitar la seua incorporació a les ensenyances artístiques superiors corresponents.  
  
Aquests sistemes i procediments hauran d'incloure, en el cas d'estudiants amb necessitats educatives específiques derivades de discapacitat, els serveis de suport i assessorament adequats, que valoraran la necessitat de possibles adaptacions curriculars.  
  
XII. Centres privats autoritzats  
La present resolució serà d'aplicació per als centres privats autoritzats d'ensenyances artístiques superiors de la Comunitat Valenciana.  
  
  
  
  
ANNEX II.1  
Estructura i contingut de la prova específica   
d'accés a Art Dramàtic  
  
Les proves específiques d'accés, per a totes les especialitats, constaran de dos parts, cada una d'elles eliminatòria. Cadascuna de les parts es podrà dividir en diferents exercicis. És necessari superar les dos parts per a obtindre una avaluació positiva.  
La primera part té com a objecte avaluar la possessió dels coneixements i habilitats instrumentals i tècniques per a cursar els ensenyaments corresponents. Constarà de dos exercicis: Comentari de text, exercici comú a totes les especialitats, i Habilitats específiques. Cada exercici computarà el 50 % de la nota final d'aquesta part. Es requereix aconseguir una puntuació mínima del 40 % de la nota de cada exercici.  
  
La segona part té per objecte comprovar les capacitats potencials necessàries per a cursar amb aprofitament els estudis de cadascuna de les especialitats. Consta d'un únic exercici que computarà el 100 % d'aquesta part.  
La qualificació final de la prova d'accés serà la mitjana aritmètica de les qualificacions en cadascuna de les parts.  
Primera part:  
- Primer exercici: Comentari de text.  
Exercici comú a totes les especialitats: Direcció escènica i dramatúrgia, Escenografia i Interpretació.  
Les persones aspirants han d'haver llegit prèviament les obres teatrals que el centre haja comunicat. L'exercici consistirà en un comentari d'un fragment d'aquestes obres i respondre a un qüestionari que versarà sobre el gènere, aspectes històrics, socials i artístics relacionats amb l'obra. Es valorarà la maduresa i els coneixements de la persona aspirant en relació a la comprensió de conceptes i utilització del llenguatge. Temps de realització: 1 hora i 30 minuts.  
- Segon exercici: Habilitats específiques.  
A. Especialitat Direcció Escènica i Dramatúrgia  
Exercici de direcció d'actors. Per a aquest exercici es triarà una escena de les obres proposades pel tribunal. Es desenvoluparà en dues parts:  
a) Exposició de la traducció conceptual de l'escena triada. Temes a desenvolupar: lectura de la situació dins del context de l'obra; els objectius i l'acció dels personatges; els canvis en la relació de poder dels personatges; l'estructura no verbal. Computarà el 50 % de la nota. Temps de realització: 10 minuts  
b) Direcció d'actors. L'escena triada serà representada amb alumnat del centre de l'especialitat d'interpretació.  
Temes a desenvolupar: exposició de les circumstàncies donades; transmissió i persecució dels objectius dels personatges; la cerca de la interrelació; el text com a conseqüència de l'acció. Computarà el 50 % de la nota. Temps de realització: 30 minuts.  
B. Especialitat Escenografia  
L'exercici consistirà en la realització d'un dibuix del natural a mà alçada sobre un tema comunicat pel tribunal. La representació es farà segons les convencions de la representació fotogràfica, això és, aplicant la perspectiva cònica, però d'una manera intuïtiva, ja que es realitzarà a mà alçada. Es valorarà la soltesa en el traç, la versemblança pel que fa a l'element representat, el tractament lumínic i proporcional i la rapidesa en l'execució. Format: DIN-A3. Tècnica admesa: lliure (llapis, carbonet, tinta xinesa, tècniques mixtes, etc.). No obstant això, no s'acceptarà l'ús de tècniques en què el dibuix no estiga completament sec i fixat en el seu suport en el moment del lliurament. Materials per a la realització: a aportar per la persona aspirant. Temps de realització: 2 hores.  
  
C. Especialitat Interpretació.  
Aquest exercici consisteix en l'avaluació de les habilitats necessàries per a cursar els estudis corresponents a cada una de les següents especialitats.  
L'exercici constarà de quatre àrees, cada una d'elles conduïda per professors en grups reduïts de treball. Cada àrea computarà un 25 % del total de la nota de l'exercici. Per al càlcul de la nota mitjana d'aquest exercici serà necessari haver obtingut una puntuació mínima del 20 % de la nota de cada una de les àrees que conformen l'exercici.  
a) Moviment. Es valorarà la flexibilitat, l'energia, ritme, coordinació i concentració.  
b) Música i cant. Consistirà en la reproducció de frases rítmiques i melòdiques, vocalitzacions. Es valorarà el sentit rítmic i l'afinació.  
c) Actuació. Es valoraran les capacitats expressives de la persona aspirant, concentració, disponibilitat i atenció, mitjançant exercicis d'actuació.  
d) Veu i dicció. Exercicis proposats pel tribunal. Lectura a primera vista de diferents textos. Es valorarà el nivell de correcció fonètica, la qualitat de la veu, l'expressivitat i modulació.  
  
Segona part:  
A. Especialitat Direcció Escènica i Dramatúrgia  
- Exercici únic.  
Anàlisi dramatúrgica d'una de les obres proposades pel tribunal. Defensa oral.  
La persona interessada haurà de depositar en la secretaria del centre el portafolis amb el seu concepte de posada en escena el mateix dia de la notificació d'haver superat la primera part de les proves.  
L'anàlisi haurà d'incloure:  
a) Un estudi dels personatges (computarà el 30 % del global de l'exercici). Haurà d'incloure: objectius generals dels personatges; evolució dels personatges en l'obra; les relacions dels personatges; l'evolució en les relacions dels personatges.  
b) Realització de la proposta de traducció escènica de l'obra (computarà el 30 % del global de l'exercici). Haurà d'incloure: el tema de l'obra; l'actualitat del tema escollit; intenció dramàtica; accions i moviment escènic; esbossos de planta de l'espai escènic; música i/o efectes de so necessaris per a configurar l'espai sonor i il·luminació.  
  
La presentació i defensa oral de la proposta de posada en escena computarà el 40 % del total d'aquest exercici. Temps màxim de la prova oral: 30 minuts.  
B. Especialitat Escenografia  
· Exercici únic.  
Consisteix en la realització d'un esbós escenogràfic a partir d'un text teatral comunicat pel tribunal a l'inici de la prova. Es valoraran les capacitats creatives de la persona aspirant en relació amb el fet escènic. Format: DIN-A3. Tècnica admesa: lliure (barres de grafit, llapis, retolador, estilogràfica, mitja tinta, tècniques mixtes, etc.). Materials per a la realització: a subministrar per la persona aspirant. Temps de realització: 2 hores.  
C. Especialitat Interpretació  
- Exercici únic:  
Constarà d'una prova única. La persona aspirant presentarà dos exercicis interpretatius. Un d'aquests serà necessàriament un dels monòlegs proposats pel tribunal. El text teatral de l'altre exercici serà de lliure elecció per a la persona aspirant, i podrà ser un altre dels textos proposats. Tindrà una duració entre tres i cinc minuts. La persona aspirant haurà de tindre memoritzats i preparats ambdós textos per a la realització d'aquest exercici. Es podrà utilitzar vestuari o efectes que, en tot cas, hauran de ser molt simples. Es valorarà la maduresa, les habilitats i les aptituds de la persona aspirant en relació amb les capacitats de les tècniques pròpies de la interpretació, la capacitat d'entendre i integrar indicacions i la comprensió de les situacions dramàtiques.  
  
  
ANNEX II.2  
Estructura i contingut de la prova específica d'accés a Ceràmica  
  
Constarà d'un exercici (2 h màx.):  
Consistirà a fer una anàlisi i comentari per escrit d'un text relacionat amb la ceràmica en què es valorarà la maduresa, la capacitat d'anàlisi, els coneixements associats i l'estudi del context històric, científic, artístic i socioeconòmic que si és el cas es puga derivar del text extret.  
  
L'exercici presentarà dos opcions diferents entre les quals la persona aspirant haurà de triar-ne una.  
  
  
ANNEX II. 3  
Estructura i contingut de la prova específica d'accés a Dansa  
  
i. Conservatori Superior de Dansa d'Alacant  
Constarà de tres parts:  
Primera part: Les persones aspirants rebran una classe de dansa, que podrà desenvolupar-se en funció dels estils oferits pel centre. A continuació, i amb caràcter voluntari, podran executar una variació de la classe d'una duració màxima de 3 minuts.  
Segona part: Les persones aspirants reflexionaran per escrit sobre un text a desenvolupar. El contingut estarà relacionat amb la dansa i serà proposat pel tribunal.  
Tercera part: Les persones aspirants presentaran al tribunal una memòria que versarà sobre la seua formació, vida professional, interessos, expectatives i inquietuds sobre els estudis superiors en dansa, i la seua posterior defensa davant el tribunal.  
La nota mitjana de l'expedient dels estudis professionals constituirà el 50 % de la nota de la prova específica d'accés, en el cas d'estar en possessió del títol professional de Dansa.  
El centre habilitarà els mecanismes oportuns per a la realització de la prova per part d'aquelles persones aspirants estrangeres que prèviament ho hagen sol·licitat.  
  
ii. Conservatori Superior de Dansa de València  
Consta de quatre exercicis per a cada una de les especialitats que es determinen a continuació. Les persones aspirants hauran de vindre amb roba i calcer adequat per als exercicis pràctics. El centre habilitarà els mecanismes oportuns per a la realització de la prova per part d'aquelles persones aspirants estrangeres que prèviament ho hagen sol·licitat.  
  
A. Pedagogia  
1. Comentari i opinió personal sobre un text de dansa que facilitarà el tribunal.  
2. Entrevista personal.  
3. Dur preparats els exercicis d'una classe de nivell mitjà de l'estil al qual es desitge accedir, per a la seua demostració i explicació al tribunal.  
4. Classe pràctica de tècnica (a triar per l'alumne entre dansa clàssica, contemporània, espanyola i flamenc).  
B. Coreografia  
1. Comentari i opinió personal sobre un text de dansa que facilitarà el tribunal.  
2. Entrevista personal.  
3. Classe pràctica de tècnica (a triar per l'alumne entre dansa clàssica, contemporània, espanyola i flamenc).  
4. Presentació d'una coreografia d'una duració de tres minuts aproximadament.  
La nota mitjana de l'expedient dels estudis professionals constituirà el 50 % de la nota de la prova específica d'accés, en el cas d'estar en possessió del títol professional de Dansa.  
  
  
ANNEX II.4  
Estructura i contingut de la prova específica d'accés a Disseny  
  
Constarà de tres exercicis:  
1. Primer exercici. Dibuix Artístic  
Realitzar un dibuix artístic a partir de model del natural de xicoteta escala emprant la tècnica del clarobscur. Les persones aspirants hauran de dur llapisseres de grafit i, si es desitja, barres de grafit. No es podrà emprar l'esfumí. Temps de realització: 1 hora i 15 minuts.  
2. Segon exercici. Disseny d'un objecte  
Realitzar un disseny creatiu-projectual en 3 parts:  
a) Esbós en perspectiva i vistes croquisades a mà alçada de l'objecte assignat a l'exercici.  
b) Interpretació creativa a partir de l'element dissenyat, amb acabat a color.  
c) Justificació escrita del disseny: intenció, decisions preses, justificació del color, forma/funció, adequació de les mesures, etc.  
Temps de realització: 2 hores.  
3. Tercer exercici. Comentari d'una imatge  
Anàlisi d'un disseny gràfic: disseny de senyalística, logotip, imatge publicitària o cartell. El comentari es durà a terme a partir de preguntes relatives a aspectes formals i funcionals de la imatge. Es valorarà la capacitat d'observació i reflexió sobre elements com: color, composició, iconicitat de la imatge, funcions del llenguatge, destinataris, etc. Temps de realització: 1 hora.  
  
  
ANNEX II.5  
Estructura i contingut de la prova específica d'accés a Música  
  
Les proves específiques, per a cada una de les especialitats, constaran de les parts i exercicis que es determinen a continuació:  
A. Interpretació  
A.1 Tots els itineraris excepte Jazz  
1. Primera part. Exercici de caràcter eliminatori que representarà, en cas de ser superat, el 50 % de la nota final de la prova. Les persones aspirants hauran d'obtindre una qualificació igual o superior a 5 sobre 10 per a poder realitzar la segona part.  
- Exercici 1: Interpretació d'un programa de 30 minuts, d'almenys tres estils distints. La persona aspirant haurà d'interpretar, com a mínim, una obra de memòria. Aquest exercici de la primera part de la prova tindrà caràcter eliminatori i representarà, en cas de superar-la, el 50 % de la nota final.  
2. Segona part. No tindrà caràcter eliminatori i representarà, en el seu conjunt, el 50 % de la nota final de la prova.  
- Exercici 2: Anàlisi estructural i històrica d'un fragment musical. Representarà el 25 % de la nota final.  
- Exercici 3: Lectura a vista amb l'instrument principal de l'itinerari al qual s'opta. Representarà el 25 % de la nota final.  
A.2. Itinerari de Jazz  
1. Primera part. De caràcter eliminatori, representarà en el seu conjunt, i en cas de ser superada, el 75 % de la nota final de la prova. Les persones aspirants hauran d'obtindre una qualificació igual o superior a 5 sobre 10 per a poder realitzar la segona part.  
- Exercici 1: Interpretació d'un tema estàndard triat pel tribunal del llistat d'obres obligatòries que prèviament el centre haurà comunicat. Representarà el 35 % de la nota de la primera part.  
- Exercici 2: Lectura a primera vista. Representarà el 25 % de la nota de la primera part.  
- Exercici 3: Interpretació d'una transcripció. Representarà el 25 % de la nota de la primera part.  
- Exercici 4: Prova auditiva. Representarà el 15 % de la nota de la primera part.  
2. Segona part. No tindrà caràcter eliminatori i representarà, en el seu conjunt, el 25 % de la nota final de la prova.  
- Exercici 5: Escriptura i identificació d'intervals, acords i xifrats. Representarà el 40 % de la nota de la segona part.  
- Exercici 6: Anàlisi estructural, melòdica i harmònica d'un fragment d'un estàndard de jazz. Representarà el 60 % de la nota de la segona part.  
B. Composició  
1. Primera part. De caràcter eliminatori, representarà en el seu conjunt i en cas de ser superada, el 60 % de la nota final de la prova. Les persones aspirants hauran d'obtindre una qualificació igual o superior a 5 sobre 10 per a poder realitzar la segona part.  
- Exercici 1: Anàlisi harmònica, estructural i estilística d'una peça o fragment musical proposat pel tribunal. Representarà el 50 % de la nota de la primera part.  
- Exercici 2: Exercici d'escriptura de caràcter harmònic, contrapuntístic o una combinació de tots dos tipus d'escriptura. Representarà el 50 % de la nota de la primera part.  
2. Segona part. No tindrà caràcter eliminatori i representarà, en el seu conjunt, el 40 % de la nota final de la prova.  
- Exercici 3: Exercici de dictat musical o de lectura solfística. Representarà el 10 % de la nota final.  
- Exercici 4: Interpretació al piano d'una peça preparada per la persona aspirant i/o lectura a vista al piano. Representarà el 10 % de la nota final.  
- Exercici 5: Entrevista sobre obres pròpies realitzades per la persona aspirant i defensa d'aquestes, amb un màxim de tres obres presentades. Representarà el 20 % de la nota final.  
C. Direcció  
1. Primera part. De caràcter eliminatori, representarà en el seu conjunt i en cas de ser superada, el 50 % de la nota final de la prova. Les persones aspirants hauran d'obtindre una qualificació igual o superior a 5 sobre 10 per a poder realitzar la segona part.  
- Exercici 1: Prova solfística a primera vista d'un o diversos fragments musicals determinats per la comissió d'avaluació, entonant i acompanyant-se a si mateix amb el gest. Representarà, en cas de superar-la, el 60 % de la nota de la primera part.  
- Exercici 2: Dirigir una obra o fragment proposat per la comissió d'avaluació. Representarà, en cas de superar-la, el 20 % de la nota de la primera part.  
- Exercici 3: Entrevista personal amb la comissió d'avaluació. Representarà, en cas de superar-la, el 20 % de la nota de la primera part.  
  
2. Segona part. No tindrà caràcter eliminatori i representarà, en el seu conjunt, el 50 % de la nota final de la prova.  
- Exercici 4: Anàlisi estructural i històrica d'un fragment musical. Representarà el 10 % de la nota final.  
- Exercici 5: Exercici d'harmonització a quatre veus d'un baix o tiple. Representarà el 10 % de la nota final.  
- Exercici 6: Lectura a vista en el piano, amb preparació prèvia en un piano. Representarà el 10 % de la nota final.  
- Exercici 7: Realització d'un dictat melòdic i harmònic a quatre veus. Representarà el 20 % de la nota final.  
D. Pedagogia  
1. Primera part. De caràcter eliminatori, representarà en el seu conjunt i en cas de ser superada, un terç de la nota final de la prova. Les persones aspirants hauran d'obtindre una qualificació igual o superior a 5 sobre 10 per a poder realitzar la segona part.  
- Exercici 1: Interpretació d'un programa de 30 minuts, d'almenys tres estils distints. La persona aspirant haurà d'interpretar, com a mínim, una obra de memòria.  
2. Segona part. No tindrà caràcter eliminatori i representarà, en el seu conjunt, dos terços de la nota final de la prova.  
- Exercici 2: Anàlisi estructural i històrica d'un fragment musical. Representarà un terç de la nota final.  
- Exercici 3: Lectura a vista en el piano, amb preparació prèvia en un piano. Representarà un terç de la nota final.  
E. Musicologia  
- Exercici 1: Interpretació d'un programa de 15 minuts, d'almenys tres estils distints. Representarà el 25 % de la nota final.  
- Exercici 2: Anàlisi estructural i històrica d'un fragment musical en partitura i audició. Representarà el 25 % de la nota final.  
- Exercici 3: Exercici d'harmonització a quatre veus d'un baix i/o tiple. Representarà el 25 % de la nota final.  
- Exercici 4: Comentari d'un text de temàtica musical i qüestionari sobre aquest (aspectes històrics, estètics, socials i artístics). Representarà el 25 % de la nota final.  
F. Sonologia  
- Exercici 1: Anàlisi estructural i històrica d'un fragment musical. Representarà el 25 % de la nota final.  
- Exercici 2: Interpretació d'un programa de 15 minuts, d'almenys tres estils distints. Representarà el 25 % de la nota final.  
- Exercici 3: Prova amb continguts bàsics de caràcter tècnic: matemàtics, físics i informàtics. Representarà el 50 % de la nota final.  
  
Els conservatoris, en el marc de la seua autonomia pedagògica i administrativa, establiran i publicaran al començament de cada curs acadèmic els continguts, objectius i criteris d'avaluació dels exercicis de cada especialitat, així com les instruccions per a la realització de la prova, que hauran d'anunciar-se en els taulers d'anunci i en les pàgines web dels diferents centres.  
Per a obtindre la qualificació ponderada final serà obligatori realitzar tots els exercicis de les proves.  
La inscripció en més d'una especialitat implicarà la realització de la prova corresponent completa, independentment de la similitud o coincidència dels exercicis.  
La nota mitjana de l'expedient dels estudis professionals constituirà el 50 % de la nota de la prova específica d'accés, en el cas d'estar en possessió del títol professional de Música, sempre que la qualificació ponderada de tots els exercicis realitzats siga una qualificació igual o superior a 5 sobre 10.  
Els conservatoris superiors en coordinació amb els conservatoris professionals acordaran un llistat orientatiu d'obres per itinerari/especialitat que serà publicat al principi de curs.  
  
  
  
ANNEX III  
Calendari convocatòria curs 2019-2020  
  
Constitució dels tribunals i preparació de les proves  
- De l'1 al 12 d'abril ambdós inclusivament  
Prova específica per a persones sense requisits acadèmics (art. 69.5 LOE)  
Inscripció en horari habitual de secretaria del centre docent al qual es desitge accedir:  
- Del 2 al 22 de maig ambdós inclusivament.  
Realització de la prova específica per a persones sense requisits acadèmics (art. 69.5 LOE):  
- Dimecres 29 de maig  
Horari i lloc: a les 09.00 hores en  
- Conservatori Superior de Música d'Alacant  
- Escola d'Art i Superior de Disseny d'Alcoi  
- Conservatori Superior de Música de Castelló  
- Escuela de Arte y Superior de Diseño de Orihuela  
- Conservatori Superior de Música de València  
Proves específiques d'accés  
Inscripció: La inscripció a les proves específiques d'accés es realitzarà, segons el termini establit per cada centre, en l'horari habitual de secretaria del mateix centre docent al qual es desitge accedir.  
Horari i lloc: Les proves específiques es duran a terme a partir de les 09.00 hores en el centre al qual es desitge accedir.  
Realització: Les proves específiques d'accés dels centres docents d'ensenyaments artístics superiors es realitzaran d'acord a les següents dates per a cadascun dels centres als quals es desitge accedir:  
  
1. Escola Superior d'Art Dramàtic de València  
- De l'1 al 15 de juliol  
2. Escola Superior de Ceràmica de l'Alcora  
- 11 de juliol  
- 6 de setembre  
3. Escola d'Art i Superior de Ceràmica de Manises  
- 28 de juny  
- 6 de setembre  
4. Conservatori Superior de Dansa d'Alacant  
- 11 i 12 de juliol  
- 5 i 6 de setembre  
5. Conservatori Superior de Dansa de València  
- 8 i 9 de juliol  
- 5 i 6 de setembre  
6. Escola d'Art i Superior de Disseny d'Alacant  
- 18 de juny  
- 5 de setembre  
7. Escola d'Art i Superior de Disseny d'Alcoi  
- 10 de juliol  
- 5 de setembre  
8. Escola d'Art i Superior de Disseny de Castelló  
- 19 de juny  
- 6 de setembre  
9. Escuela de Arte y Superior de Diseño de Orihuela  
- 3 i 4 de juliol  
- 4 i 5 de setembre  
10. Escola d'Art i Superior de Disseny de València  
- 16 de juliol  
11. Conservatori Superior de Música d'Alacant  
- Del 2 al 4 de juliol  
- Del 4 al 6 de setembre  
12. Conservatori Superior de Música de Castelló  
- 11 i 12 de juliol  
- 6 de setembre  
13. Conservatori Superior de Música de València  
- Del 19 al 28 de juny  
- Del 4 al 6 de setembre  
Matrícula  
La matrícula de l'alumnat d'accés directe es realitzarà, segons el termini establit per cada centre, en l'horari habitual de Secretaria del mateix centre docent al qual es desitge accedir.  
La matrícula de l'alumnat amb prova específica d'accés es realitzarà en l'horari habitual de Secretaria del centre docent al qual es desitge accedir:  
- Fins al 31 de juliol  
- Fins al 30 de setembre